**POROČILO O ERASMUS IZMENJAVI NA FINSKEM (TAMPERE)**

To je bila moja najlepša izkušnja v življenju. Spoznala sem izredne ljudi, prijatelje po celem svetu, s katerimi si deliš razna doživetja. Izredno sem zadovoljna, saj sem na izmenjavi izboljšala svojo angleščino in se naučila še nekaj osnov drugih jezikov.

Naučila sem se nekaj novega o Finski, njenem sistemu, tudi način poučevanja, ki je malo drugačen. Ker smo bili majhna skupina (8 študentk), je bilo delo veliko bolj interaktivno, imeli smo veliko obiskov institucij in raznih organizacij (*study visits*), vključevali so nas v razne dogodke, tako da smo sodelovale tako pri organizaciji kot tudi pri sami izvedbi. Koordinatorka socialnega dela Ulla-MaijaTakkunen nam je bila vedno na voljo. Sestanke smo imeli redno vsak teden, vendar nam je bila na voljo tudi osebno, če smo imele kašne druge težave ali potrebe. Lahko rečem samo, da je Ulla-Maija je res izjemen človek. Urejala nam je tudi praktično delo v dnevnem centru za osebe z mentalnimi ovirami. Na začetku nam je izziv predstavljala komunikacija z njimi, potem se pa človek prilagodi in najde drugačen način komunikacije z njimi. Bila je res edinstvena izkušnja, ko presežeš samega sebe in svoje zmožnosti.

Ostali predavatelji so več ali manj govorili angleško. Ni bila neka strokovna angleščina, ampak vsem razumljiva. Kot sem že omenila, predavanj ni bilo veliko na področju socialnega dela. Pri angleščini za socialno delo smo imeli možnost sodelovati s finskimi študenti, skoraj pri vsakem predmetu smo imeli ustne predstavitve, pisali smo poročila, pisni izpit smo imeli le pri angleščini in finščini. Ogromno mi je pomenilo, da smo imeli možnost izbire predmetov tudi z drugih področji, kot na primer osnove finščine, finska kulinarika in navade, medkulturna komunikacija in podobno. Izbira predmetov je bila kar pestra. Imeli smo možnost sodelovati tudi na mednarodnih seminarjih, kjer so gostili goste iz različnih držav.

Profesorji so bili zelo prijazni in prilagodljivi, osebno so mi omogočili malo drugačen način poučevanja, ki mi je bil zelo pri srcu. Z nami so delili osebne zgodbe, ki so popestrile predavanja. Predvsem bi pohvalila profesorja Browna, ki nas je učil Intercultural communication. To je bil moj daleč najljubši predmet, ker je bilo hkrati poučno in zabavno. Profesor nam je pri predstavitvah pustil veliko osebnega prostora. Pri tem predmetu sem se naučila veliko novega o sebi. Pisali smo tudi refleksije in učne dnevnike. Znanje angleščine zadostuje za študij na Finskem, je pa dobro znati vsaj osnove finščine. Za praktično delo pa na žalost angleščina ni dovolj. S kvaliteto študija sem bila zadovoljna.

Glavna univerza TAMK sprejme veliko tujih študentov, letos nas je bilo več kot 150 (samo v 2. semestru), ki so potem razdeljeni na več manjših fakultet. Ponujajo razne dejavnosti in izlete, kot na primer kampiranje, izlet z ladjo v Stockholm in podobno. Študentom je omogočeno tudi potovanje po nižjih cenah na Laponsko, v Rusijo, Estonijo. Veliko je tudi študentskih zabav v klubih, kjer se pijačo dobi po nižjih cenah.

Kar se tiče samega mesta Tampere, moram reči, da ni ravno prelepo mesto, je pa majhno in v njem se človek hitro znajde. Čez zimo so finske ulice prazne. Se pa zbudijo, ko posije prvo sonce, tam nekje aprila. Stroški življenja so seveda višji, ker je tudi standard višji. Živela sem v študentskem domu z drugimi Erasmus študenti 5 km ven iz centra v Lukonmäki. To je območje, kjer je več domov za študente. Imeli smo telovadnico, savno, odbojkarsko igrišče ... Domovi so res na lepem območju, kjer imaš veliko možnosti za sprostitev in rekreacijo. Imela sem svojo sobo v 3-sobnem apartmaju, za katero sem plačevala 220 evrov mesečno. Stanovanje ni bilo novo, je bilo pa veliko in udobno. Le pravila Toasa (organizacije, ki oddaja stanovanja) so malo pretirana, ampak sama nikoli nisem imela problemov. Lepo je bilo biti tam z izjemno družbo drugih študentov, s katerimi smo ustvarili posebno vez, bili smo kot velika Erasmus družina.

Za več vprašanj me študenti lahko kontaktirajo na tina\_krasna@hotmail.com.

Tina Krašna

(junij 2012)